
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  27 noiembrie  2007               

PL-x  765 /2007                      


A V I Z
asupra proiectului de Lege privind asigurarea obligatorie a locuinţelor
                În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind asigurarea obligatorie a locuinţelor, trimis cu adresa nr. PL-x 765 din 12.11.2007  şi înregistrat cu nr.31/1214 din 13.11.2007.
Senatul, în calitate de primă Cameră sesizată, a adoptat acest proiect de lege în şedinţa din 5 noiembrie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 27 noiembrie  2007.

Membrii comisiei au examinat expunerea de motive, avizul favorabil, cu observaţii şi propuneri, al Consiliului Legislativ, precum şi proiectul de lege supus avizării care are ca obiect de reglementare stabilirea condiţiilor asigurării obligatorii a locuinţelor aflate în proprietatea persoanelor fizice sau juridice, a raporturilor dintre asigurat şi asigurator, drepturile şi obligaţiile părţilor contractante, precum şi constituirea, atribuţiile, organizarea şi funcţionarea Poolului de Asigurare Împotriva Dezastrelor Naturale (PAID), ca societate comercială de asigurare-reasigurare constituită prin asocierea societăţilor de asigurare autorizate să încheie asigurări obligatorii pentru locuinţe.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de Lege, întrucât înfiinţarea unei astfel de societăţi comerciale intră în contradicţie cu dispoziţiile privind protecţia concurenţei, prevăzute la art.135 alin.(2) din Constituţia României, republicată. Totodată s-a considerat că se impune definirea clară a naturii juridice a acestei entităţi, astfel încât să se poată stabili poziţia şi raporturile sale cu celelalte societăţi şi cu autorităţile statului. De asemenea, data prevăzută pentru intrarea în vigoare a legii este incertă, încălcându-se astfel prevederile art.78 din Constituţia României, republicată şi ale art.11 din Legea nr.24/2000 privind normele de tehnică legislativă pentru elaborarea actelor normative.
În raport de obiectul reglementării, proiectul de lege face parte din categoria legilor organice.
                                        PREŞEDINTE,                               SECRETAR,

                                        Sergiu ANDON                              George BĂEŞU
Consilier, C. Păduroiu

